b"\n_START_ARTICLE_\nHist\xc3\xb2ria de les Nacions Unides\n_START_PARAGRAPH_\nLa hist\xc3\xb2ria de les Nacions Unides com a organitzaci\xc3\xb3 internacional t\xc3\xa9 els seus or\xc3\xadgens en la Segona Guerra Mundial. Des de llavors, els seus objectius i activitats s'han anat estenent fins a convertir-lo en l'arquetip d'organisme internacional de principis del segle XXI.\n_START_SECTION_\nPlanificaci\xc3\xb3\n_START_PARAGRAPH_\nLa idea d'unes futures Nacions Unides com a organitzaci\xc3\xb3 internacional sorgida de declaracions signades pels aliats en temps de guerra: la Confer\xc3\xa8ncia de Moscou i la Confer\xc3\xa8ncia de Teheran el 1943._NEWLINE_Des del mes d'agost fins al mes d'octubre de 1944, representants de l'actual Rep\xc3\xbablica de la Xina, Gran Bretanya, els Estats Units i l'antiga Uni\xc3\xb3 Sovi\xc3\xa8tica (URSS) es van reunir per a elaborar els plans per a presentar a la Confer\xc3\xa8ncia de Dumbarton Oaks a Washington, D.C. A partir d'aquelles i posteriors converses es van elaborar propostes que resumien els objectius de l'organitzaci\xc3\xb3 de les Nacions Unides, els seus membres i \xc3\xb2rgans, aix\xc3\xad com els acords pe a mantenir la pau internacional i la seguretat, i la cooperaci\xc3\xb3 internacional social i econ\xc3\xb2mica. Els governs i els ciutadans particulars d'arreu del m\xc3\xb3n van discutir i debatre aquestes propostes._NEWLINE_A la Confer\xc3\xa8ncia de Ialta es va acordar que les nacions que s'havien unit als aliats des de l'1 de mar\xc3\xa7 de 1945 tamb\xc3\xa9 podrien ser membres.\xc2\xa0Brasil,\xc2\xa0S\xc3\xadria\xc2\xa0i altres pa\xc3\xafsos van ser qualificats per a ser membres, per les declaracions de guerra sobre Alemanya o Jap\xc3\xb3 durant el primer trimestre de 1945, en alguns casos de forma retroactiva.\n_START_SECTION_\nCreaci\xc3\xb3\n_START_PARAGRAPH_\nLa Confer\xc3\xa8ncia de les Nacions Unides sobre Organitzaci\xc3\xb3 Internacional es va celebrar a San Francisco el 25 d'abril de 1945. A m\xc3\xa9s a m\xc3\xa9s dels governs, diverses organitzacions no governamentals, incloses Rotary International i Lions Clubs International, van rebre la invitaci\xc3\xb3 per a assistir a l'elaboraci\xc3\xb3 de l'esborrany de la carta. Despr\xc3\xa9s de treballar durant dos mesos, les cinquanta nacions representades a la confer\xc3\xa8ncia van signar la Carta de les Nacions Unides el 26 de juny. Pol\xc3\xb2nia, que no va poder enviar un representant degut a la inestabilitat pol\xc3\xadtica local, va signar la carta el 15 d'octubre de 1945. Per a la seva entrada en vigor, la carta havia de ser ratificada pels Governs de l'actual Rep\xc3\xbablica de la Xina, Fran\xc3\xa7a, la Uni\xc3\xb3 Sovi\xc3\xa8tica (URSS), el Regne Unit, i els Estats Units, i per una majoria de la resta dels 46 signataris. La creaci\xc3\xb3 de les Nacions Unides va tenir lloc de forma oficial el 24 d'octubre de 1945._NEWLINE_La primera reuni\xc3\xb3 de l'Assemblea General va tenir lloc al Westmister Central Hall de Londres el 10 de gener de 1946.\xc2\xa0El Consell de Seguretat es va reunir per primera vegada una setmana m\xc3\xa9s tard a Church House, Westminster.\xc2\xa0Formalment la Societat de Nacions es va dissoldre el 18 d'abril de 1946 i va transferir la seva missi\xc3\xb3 a les Nacions Unides.\n_START_SECTION_\nActivitats\n_START_PARAGRAPH_\nLes Nacions Unides han assolit una rellev\xc3\xa0ncia considerable en el terreny social, la promoci\xc3\xb3 dels drets humans,\xc2\xa0el desenvolupament econ\xc3\xb2mic, la descolonitzaci\xc3\xb3,\xc2\xa0la salut i l'educaci\xc3\xb3, aix\xc3\xad com pel seu inter\xc3\xa8s en els refugiats i el comer\xc3\xa7._NEWLINE_Els l\xc3\xadders de les NNUU tenien grans esperances de poder actuar en la prevenci\xc3\xb3 de conflictes entre nacions i evitar futures guerres. Aquells desitjos, \xc3\xb2bviament, no s'han acomplert plenament. Des de l'any 1947 fins al 1991 la divisi\xc3\xb3 del m\xc3\xb3n en b\xc3\xa0ndols hostils durant la Guerra Freda va fer extremadament dif\xc3\xadcil l'acord de pacificaci\xc3\xb3. Un cop acabada la Guerra Freda van tornar a al\xc3\xa7ar-se veus perqu\xc3\xa8 les NNUU es convertissin en l'ag\xc3\xa8ncia que havia d'aconseguir la pau mundial i la cooperaci\xc3\xb3, al mateix temps que dotzenes de conflictes militars actius continuaven fent estralls per tot el m\xc3\xb3n. La dissoluci\xc3\xb3 de la Uni\xc3\xb3 Sovi\xc3\xa8tica va deixar tamb\xc3\xa9 els Estats Units en una posici\xc3\xb3 \xc3\xbanica de domini global i va provocar una varietat de nous problemes per a les NNUU.\n_START_SECTION_\nInstal\xc2\xb7lacions\n_START_PARAGRAPH_\nAl desembre de 1945, el Senat dels Estats Units i la seva Cambra de Representants va sol\xc2\xb7licitar, per unanimitat de vots, que la seu de les NNUU radiqu\xc3\xa9s als Estats Units. Les NNUU van acceptar la proposta i despr\xc3\xa9s de considerar diverses ubicacions entre elles Black Hills, Flushing Meadows\xe2\x80\x93Corona Park,\xc2\xa0Navy Island\xc2\xa0i el que va ser el World Trade Center, van construir la seu de les Nacions Unides a la ciutat de Nova York el 1949 i al costat del East River\xc2\xa0en terrenys adquirits a trav\xc3\xa9s d'una donaci\xc3\xb3 de 8,5 milions de d\xc3\xb2lars de John D. Rockefeller, Jr.\xc2\xa0La seu de les NNUU va obrir les portes oficialment el 9 de gener de 1951, encara que la construcci\xc3\xb3 no va ser formalment acabada fins al 9 d'octubre de 1952._NEWLINE_Sota l'acord especial amb els Estats Units, les NNUU gaudeixen de certa immunitat i privilegis diplom\xc3\xa0tics, per\xc3\xb2 generalment s'hi apliquen les lleis de la ciutat de Nova York, l'estat de Nova York i els Estats Units._NEWLINE__NEWLINE_Si b\xc3\xa9 la seu principal de les NNUU es troba a la ciutat de Nova York, hi ha altres ag\xc3\xa8ncies importants a Ginebra,\xc2\xa0La Haia, Viena,\xc2\xa0Nairobi\xc2\xa0i a d'altres llocs.\n_START_SECTION_\nEstructura i organitzacions associades\n_START_PARAGRAPH_\nLa constituci\xc3\xb3 b\xc3\xa0sica de les Nacions Unides ha canviat poc, si b\xc3\xa9 el gran nombre de membres incorporats ha alterat el funcionament d'alguns aspectes. En el seu conjunt i al llarg dels anys, les NNUU han generat una rica diversitat d'organitzacions no governamentals aix\xc3\xad com organismes especials: alguns d'\xc3\xa0mbit regional, alguns d'espec\xc3\xadfics per a les diverses missions de pau, i altres d'\xc3\xa0mbit global. Altres organismes s'hi van associar posteriorment, com l'Organitzaci\xc3\xb3 Internacional del Treball que ja estava formada abans de la creaci\xc3\xb3 de les Nacions Unides."